En blødere profil skal sikre, at Jægergårdsgade forsætter den positive udvikling, den har gennemgået de seneste år.

Annonce

Aarhus Vand graver i øjeblikket Jægergårdsgade op i etaper, derfor er der lukket for gennemkørende trafik, men når regnvand er skilt fra kloakvand, vil den populære forretnings- og restaurationsgade genopstå mere lys, mere grøn og mere venligt stemt over for de bløde trafikanter.

Sådan kommer den nye Jægergårdsgade til at se ud.

»Man vil ikke komme til at føle, det bliver en fuldstændig anderledes gade, end den er i dag. Vi har afholdt en workshop, hvor der kom rigtigt mange små ønsker til forbedringer,« fortæller ingeniør Lise Guldager Hoppe, der er projektleder ved Center For Byens Anvendelse ved Aarhus Kommune.

Sammen med arkitekt Troels Kastorp Kok, har hun omsat de mange ideer til en samlet plan for gaden.

Annonce

Superhjørner

Og ja, der bliver plads til bilerne, men de må sætte hastigheden ned til 30 kilometer i timen. Samtidigt vil fire 10-12 meter brede hævede flader på en gang fungere som naturlige steder at krydse vejen og være med til at sænke hastigheden.

»Der er andre afstandskrav til trafikken, når hastigheden er lavere. Det betyder, at fortovene kan udnyttes bedre af restaurationer og handlende,« forklarer hun.

På nordsiden af gaden - sol siden - etableres der ved de fire tilstødende gader et særlig bredt fortov som det, der ses på sydsiden allerede i dag.

De otte nye »superhjørner« kan benyttes til alt fra cykelparkering til cafeborde.

Annonce

Lån en p-plads

»Man kommer til at have fornemmelsen af, at gå ned ad et butiksstrøg. Vi forestiller os, at man også kan låne en p-plads. I sommerperioden vil man kunne bruge den til boder eller ude servering. Vi er i dialog med restauratører og forretningsdrivende, om hvordan vi kan få endnu mere gang i gaden,« siger en begejstret rådmand Kristian Würtz (S).

Der plantes 14 nye robinie træer. Sætter man sig under et af dem på de integrerede siddemøbler, der er på tegnebrættet, vil man bemærke, hvordan lyset falder gennem de lysegrønne blade. Om aftenen er der, som en del af projektet Lys på Aarhus, planer om stemningsbelysning af træerene.

Ved Brugsen etableres der en ny cykelparkeringsplads, hvor der før var bilparkering. Hele projektet koster i alt 12-14 parkeringspladser i Jægergårdsgade og de fire nordlige sidegader.

»Det er Brugsens eget ønske at få bedre plads til cyklerne, lige som den man finder det ved Netto,« siger Lise Guldager Hoppe.

Ved Netto kommer der en lasteplads for større lastbiler, så de ikke længere blokerer trafikken, når der skal afleveres varer til butikken. Samtidigt kan Børnehusets bus benytte pladsen, når de skal hente og aflevere skovbørnehavebørnene.